謝中書張侍郎分惠賜冰
作者：韋驤
朝代：宋

paragraphs: 蒸雲熾結炎威稔，紫禁傳宣馳內品。
頒冰首及輔臣家，三伏歘成秋氣凛。
寒光瑩澈带恩輝，圭角峥嶸出天禀。
紅塵不敢傍朱門，溽暑何由近華寢。
無瑕獨愜水精盤，薦冷潛被文石枕。
池鳳應思引輕喙，鼎梅亦覬清餘餁。
蝸廬窮處厭煩酷，嘉惠分霑幸尤甚。
兒童驚目且相懽，蠅蚋竄身寧自審。
荷公借潤變焦枯，食蘖肺腸方渴飲。
強持累句冒鈞衡，深愧才華非鮑沈。